Id-Deċiżjoni tal-Kunsill
tat-22 ta’ Diċembru 2003
dwar l-applikazzjoni proviżorja ta’ Ftehim bilaterali bejn il-Komunità Ewropea u r-Repubblika tal-Belarus dwar il-kummerċ fi prodotti tessili
(2003/915/KE)
IL-KUNSILL TA’ L-UNJONI EWROPEA,
Wara li kunsidra t-Trattat li jistabbilixxi l-Komunità Ewropea, u b’mod partikolari Artikolu 133, flimkien ma’ Artikolu 300(2), l-ewwel sentenza tiegħu,
Wara li kunsidra l-proposta mill-Kummissjoni,
Billi:
(1) Il-Kummissjoni negozjat għan-nom tal-Komunità Ftehim bilaterali li jestendi għal sena l-Ftehim bilaterali eżistenti u protokolli dwar il-kummerċ fi prodotti tessili mar-Repubblika tal-Belarus, b’limiti kwantitattivi aġġustati sabiex jieħdu kont ta’ rati ta’ tkabbir annwali u tat-tkabbir ta’ l-Unjoni Ewropea.
(2) Soġġett għall-konklużjoni possibbli tagħhom f’data iktar tard, il-Ftehim bilaterali għandu jiġi firmat għan-nom tal-Komunità.
(3) Il-Ftehim bilaterali għandu jiġi applikat fuq bażi proviżorja mill-1 ta’ Jannar 2004, fl-istennija tal-kompletazzjoni ta’ proċeduri meħtieġa għall-konklużjoni tagħhom, soġġett għall-applikazzjoni reċiproka proviżorja mir-Repubblika tal-Belarus,
IDDEĊIEDA KIF ĠEJ:
Artikolu 1
Soġġett għal konklużjoni possibbli f’data aktar tard, il-President tal-Kunsill huwa hawnhekk awtorizzat li jaħtar il-persuni mogħtija s-setgħa biex jiffirmaw għan-nom tal-Komunità Ewropea il-Ftehim fil-forma ta’ Skambju ta’ Ittri bejn il-Komunità Ewropea u r-Repubblika tal-Belarus li jemenda l-Ftehim bejn il-Komunità Ewropea u r-Repubblika tal-Belarus dwar kummerċ fi prodotti tessili mogħti bidu fi Brussel fl-1 ta’ April 1993, kif l-aħħar emendat permezz ta’ Ftehim fil-forma ta’ Skambju ta’ Ittri mogħti bidu fil-11 ta’ Novembru 1999 ("il-Ftehim bilaterali").
Artikolu 2
Il-Ftehim bilaterali għandu jiġi applikat fuq bażi proviżorja, fl-istennija tal-konklużjoni formali tiegħu u soġġett għal applikazzjoni reċiproka proviżorja tal-Ftehim bilaterali mir-Repubblika tal-Belarus [1], mill-1 ta’ Jannar 2004.
It-test tal-Ftehim bilaterali huwa anness ma’ din id-Deċiżjoni.
Artikolu 3
1. Fil-każ li l-Belarus jonqos li jissodisfa l-obbligi tiegħu taħt il-paragrafu 2.5 tal-Ftehim bilaterali, l-kwota għall-2004 titnaqqas għal-livelli applikabbli fl-2003.
2. Id-Deċiżjoni għall-implimentazzjoni tal-paragrafu 1 għandha tittieħed skond il-proċeduri msemmija f’Artikolu 17 tar-Regolament tal-Kunsill (KEE) Nru 3030/93 tat-12 ta’ Ottubru 1993 dwar regoli komuni għal importazzjonijiet ta’ ċerti prodotti tessili minn pajjiżi terzi [2].
Artikolu 4
Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.
Għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Magħmula fi Brussel, fit-22 ta’ Diċembru 2003.